KIRJALLINEN KYSYMYS E-2633/00 esittäjä(t): Camilo Nogueira Román (Verts/ALE) komissiolle. Euroopan unionin ja Grönlannin välinen kalastusta koskeva sopimus.



Virallinen lehti nro 103 E , 03/04/2001 s. 0202 - 0202



KIRJALLINEN KYSYMYS E-2633/00 esittäjä(t): Camilo Nogueira Román (Verts/ALE) komissiolle (1. elokuuta 2000) Aihe: Euroopan unionin ja Grönlannin välinen kalastusta koskeva sopimus Euroopan Talousyhteisö allekirjoitti kalastusta koskevan sopimuksen Tanskan hallituksen ja Grönlannin autonomisen hallituksen kanssa vuonna 1984. Tämän sopimuksen vahvistamishetkellä Espanjan valtio ei ollut vielä liittynyt unioniin. Kun Espanjasta tuli Euroopan unionin jäsen, sille ei suotu oikeuksia kalastaa Grönlannin aluevesillä suhteellisen jatkuvuuden periaatteen perusteella. Nykyään tässä sopimuksessa ennakoidaan kokeiluluonteisten tai väliaikaisten yrityshankkeiden perustamista, mikä Espanjan valtion taholta sallisi periaatteessa kalastuksen kehittämisen näillä aluevesillä, mutta todellisuudessa grönlantilaisen hallintokäytännön tai muun viranomaisten vastustuksen vuoksi espanjalaiset, mukaan lukien tärkeä galicialainen laivasto, eivät koskaan ole päässeet kyseisille vesille. Aikooko komissio muuttaa tämän tilanteen, kun otetaan huomioon, etteivät unionin jäsenvaltiot hyödynnä täysipainoisesti kaikkia kalastusoikeuskiintiöitään Grönlannissa ja että jopa Euroopan unionin korkea viranomainen kutsui niitä kiintiöiksi vain paperilla? Voiko komissio selvittää, miten Galician ja Espanjan olisi toimittava, jotta tämä järjetön tilanne saataisiin korjattua ja jotta ne saisivat kalastaa sellaisilla vesillä, joilla ne ovat aiemminkin kalastaneet? Franz Fischlerin komission puolesta antama vastaus (15. syyskuuta 2000) Kalastussopimuksen mukaisten kalastusoikeuksien sisäinen jakaminen jäsenvaltioiden kesken ei kuulu kolmannen maan kanssa käytäviin neuvotteluihin, vaan se on yhteisön sisällä ratkaistava sisäinen kysymys. Yleisesti ottaen komissio on sitä mieltä, että kalastussopimuksen mukaisia saatavilla olevia saaliskiintiöitä kolmannen maan vesillä on käytettävä järkevästi ja parhaalla mahdollisella tavalla, ja että olisi luotava asianmukaiset menetelmät käyttämättömien tai liian vähän käytettyjen saaliskiintiöiden siirtämiseksi muille niistä kiinnostuneille jäsenvaltioille rajoittamatta kuitenkaan suhteellisen jatkuvuuden periaatetta. Tuomioistuin päätti 13. lokakuuta 1992 antamassaan tuomiossa (asia C-63/90, Portugali ja Espanja vastaan neuvosto), että suhteellisen jatkuvuuden periaatteen mukaisesti kiintiöiden liian vähäinen käyttö ei yksin ole kyllin pätevä peruste kyseisten saaliskiintiöiden jakamiseksi uudelleen muille asiasta kiinnostuneille jäsenvaltioille. Lisäksi tuomioistuin ilmoitti, että hyväksymällä yhteisön säännökset vuoden 1985 liittymisasiakirjan asiaankuuluvien määräysten mukaisesti Espanjaa estettiin turvautumasta aikaisempiin kalastusperinteisiin Grönlannin vesillä sillä perusteella, että voitiin jakaa myönnetyt saaliskiintiöt uudelleen suhteellisen jatkuvuuden periaatteen mukaisesti. Voimassa olevan vuonna 1985 yhteisön ja Grönlannin kesken tehdyn kalastussopimuksen mukaan tulevissa neuvotteluissa keskitytään vuosia 20012006 koskevaan neljänteen kalastuspöytäkirjaan. Komissio on esittänyt suosituksen neuvoston päätökseksi neljättä kalastuspöytäkirjaa koskevien neuvottelujen aloittamisen sallimisesta. Komissio tekee kohtuullisen ajan kuluessa neuvostolle ehdotuksen suunnitellun neljännen pöytäkirjan hyväksymisestä näiden neuvottelujen päättymisen jälkeen.